Sanef besorg oor sluiting van koerant | Maroela Media
Sanef besorg oor sluiting van koerant
Die Suid-Afrikaanse Redakteursforum (Sanef) het Maandag gesê hy is besorg oor die "vinnige sluiting" van die Afro Voice-koerant, voorheen bekend as die New Age.
'n Vergadering is verlede week Donderdag met verslaggewers van die Afro Voice belê waar hulle in kennis gestel is dat die koerant sy laaste uitgawe publiseer.
Mahlatse Mahlase, voorsitter van Sanef, het gesê die koerant is al sedert die begin in omstredenheid gehul toe Vuyo Mvoko, die koerant se eerste redakteur, saam met ander senior redaksielede bedank het nog voor die eerste uitgawe die lig gesien het. Die omstredenheid het voortgeduur.
"Van die kwessies sluit in die eienaarskap deur die Gupta-familie. Die koerant het ook van die begin af geweier om oplaaggetalle te publiseer. Die koerant was afhanklik van die regering en ongeveer 50% van elke oplaag is gratis aan staatsdepartemente en regeringsorganisasies versprei.
"Staatsinstellings het boonop ook die 'New Age-ontbyte' gefinansier. Die geld het na die New Age toe gegaan, terwyl Suid-Afrika se staatsuitsaaier, die SAUK, in 'n finansiële verknorsing was en die 45 minuut lange ontbytprogram gratis moes uitsaai," het Mahlase bygevoeg.
Mahlase het gesê toe die ooreenkoms in 2012 onderteken is, het 'n 30 sekonde-advertensiegleuf op die SAUK R18 000 gekos. In Junie 2017 het die SAUK aan die parlement gesê hy het koste van R20 miljoen aangegaan. Dié uitgawes het aan die lig gekom ondanks beamptes wat vroeër aan die parlement gesê het, alhoewel die SAUK nie enige inkomste verdien het nie, het hy ook nie enige kostes aangegaan nie. Die kontrak is daarna aan die Spesiale Ondersoek-eenheid (SO) oorhandig vir verder ondersoek.
"Die New Age-koerant het ook van die begin af 'n omstrede 'goeie nuus'-agenda (sommige beskryf dit as propaganda) gevolg. Die agenda is aangepas om die vorige president, Jacob Zuma, se sienings oor die politiek en sy omstrede 'wit monopoliekapitaal'-veldtog te dryf met alternatiewe beriggewing oor 'staatskaping'," het Mahlase verduidelik.
Die Gupta-familie het die koerant in 2017 aan die voormalige woordvoerder vir die regering, Mzwanele Manyi, verkoop. "Ondanks openbare skeptisisme, was daar tog 'n verwagting dat die koerant sy moeilike verlede sou kon afskud. Tien maande later het die koerant nou egter sy deure gesluit."
Mahlase het gesê Sanef is bewus daarvan dat verslaggewers deurgaans aan die ontvangkant was van die koerant se omstrede verlede. "Ons glo hierdie is nie 'n hoofstuk in ons mediageskiedenis waarop ons trots moet wees nie."
Publiek oor vervalste matrieksertifikate gewaarsku
'Baie belangrik om SAID se geloofwaardigheid te herstel'
Na ja, soos hulle sê the proof is in the pudding.
Eeder Besorgd oor
Eks eerder besorgd dat hierdie beweging besorgd is oor die sluiting van n propaganda en valsnuusbuis. Dit verklaar waarom hoofstroommedia so oneties is.
Wanneer mens dink aan 'ink' dan gaan dit meesal oor skryf . Nogtans is daar ook dr-ink, kr-ink, w-ink, kl-ink ens. en dan natuurlik 'sink' soos wat hier gebeur het. Onthou dat kundigheid altyd deurslaggewend is anders gaan jy 'n traan pink . . .
So af en toe is daar goeie nuus ook – die "Gupta"-koerant is gesluit !
So kom die New Age riool publikasie ook tot sy einde…wonder hoekom? Sekerlik niks te doen met ANC befondsing wat saam met die Zuptas opgedroog het nie…